 BEI ya lishe ya mifugo inatarajiwa kushuka na hivyo kutoa afueni kwa wafugaji ambao wamekuwa wakizongwa na kupanda kwa bei ya bidhaa hiyo. Hii ni baada ya Baraza la Mawaziri kuidhinisha uagizaji  kutoka ng’ambo wa malighafi ya kutengeneza lishe ya mifugo. “Hatua ambayo imechukuliwa na serikali inalenga kupunguza gharama ya uzalishaji lishe ya mifugo kama sehemu ya mkakati wa muda mrefu wa kupiga jeki sekta ya maziwa nchini,” ikasema taarifa iliyotumwa kwa vyombo vya habari baada ya mkutano huo ulioongozwa na Rais William Ruto. Bei ya lishe ya mifugo ilianza kupanda mnamo 2020 ambapo wakati huu inauzwa kwa bei ya wastani ya Sh3,000 kwa gunia moja la kilo 70. Hali imekuwa mbaya kiasi kwamba baadhi ya wafugaji wamelazimika kufunga biashara zao za ufugaji wa ng’ombe wa maziwa, kuku na nguruwe na kugeukia biashara mbadala. Kwa mfano, bei ya lishe ya ng’ombe wa maziwa imepanda kutoka Sh1,800 kwa gunia la kilo 70 hadi Sh3,500 kwa gunia la uzani huo 2022. Lishe ya kuku, aina ya Chick marsh sasa inauzwa kwa Sh4,300 kutoka Sh2,500 kwa gunia la kilo 70 mnamo 2020 huku ile aina ya ‘layers marsh’ ikiwa inauzwa kwa Sh3,900 wakati huu. Akiwa ziarani eneo la Mlima Kenya, Rais William Ruto alisema kuwa serikali imeondoa ushuru unaotozwa lishe ya mifugo katika Sheria ya Fedha iliyoanza kutekelezwa Julai 1, 2023. “Tumeondoa ushuru kwa lishe ya mifugo ili wakulima wapate bidhaa hiyo kwa bei nafuu,” Dkt Ruto akasema alipozuru eneo la Karatina, Kaunti ya Nyeri. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  